C 208/13

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyása nyomán módosított egységes dokumentum közzététele

(2020/C 208/06)

Az Európai Bizottság a 664/2014/EU felhatalmazáson alapuló bizottsági rendelet (1) 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást.

E kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„Mela di Valtellina”

EU-szám: PGI-IT-0574-AM01 – 2020.2.17.

OEM () OFJ (X)

1. Elnevezés

„Mela di Valtellina”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva.

3.2. Az 1. pontban szereplő elnevezéssel jelölt termék leírása

A „Mela di Valtellina” elnevezés az alábbi almafajták gyümölcsét foglalja magában: „Red Delicious” – „Golden Delicious” – „Gala”. Forgalomba hozatalkor a gyümölcs az alábbi jellemzőkkel rendelkezik: Red Delicious: héja vastag, kissé viaszos, csillogó, intenzív vörös színű, a fedőszín a gyümölcs felszínének több mint 80 %-át beborítja, sima, nem zsíros és nem rozsdafoltos, a kezelést jól bírja. Alakja megnyúlt csonka kúp, ötrekeszű csutkája van, keresztmetszete a legszélesebb részen ötszögű. Átmérője legalább 65 mm. Minimális cukorszintje meghaladja a 10 Brix-fokot. Húsa: fehér, közepesen erős almaillatú. Erősen emlékeztet a méz-, jázmin- és kajszibarackillatra. Igen ropogós és lédús. Kellemesen savanykás, emellett túlnyomórészt édes ízű, aromája közepesen intenzív. Kesernyés íz nem érezhető. A gyümölcshús keménysége legalább 5 kg/cm2. A Golden Delicious jellemzői: kevéssé viaszos, érett állapotban intenzív sárga színű, a napnak kitett oldalán időnként rózsaszínnel csíkozott, néha rozsdafoltos, kezelésre érzékeny gyümölcshéj. Alakja gömbölyded vagy megnyúlt csonka kúp, keresztirányban enyhén bordázott. Átmérője legalább 65 mm. Minimális cukorszintje meghaladja a 11,5 Brix-fokot. A gyümölcshús krémfehér, intenzív almaillatú. Közepesen kemény, ropogós és lédús, gyakorlatilag egyáltalán nem kásás. A gyümölcs íze édes, azonban egyben kellemesen savanykás is, ami a gyümölcs frissességét adja. Közepes intenzitású almaaroma. Kesernyés íz nem érezhető. A gyümölcshús keménysége legalább 5 kg/cm2. A Gala alma jellemzői: a Gala Standard esetében a felület legalább 30 %-án, a nemesített klónok esetében 65 %-án csillogóan piros gyümölcshéj. Alakja rövid csonka kúp, a csutka öt rekesze jól látható. Átmérője legalább 65 mm. Minimális cukorszintje meghaladja a 11 Brix-fokot. A gyümölcshús krémfehér, közepesen intenzív almaillatú. Közepesen kemény, igen lédús, nem kásás. Íze édes, kissé savanykás, kellemes aromája közepesen intenzív. Kesernyés íz nem érezhető. A gyümölcshús keménysége legalább 5 kg/cm2. Kereskedelmi forgalomba az Extra és az I. osztályú gyümölcsök kerülnek.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A termesztés műveleteit a meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Mela di Valtellina”-t fészkes betétes göngyölegben (kartonrekeszben), teleszkópos kartonban (tray-pack), faládában, többször használatos műanyag ládában, több gyümölcsöt tartalmazó lezárt kiszerelésben (tálcán, kartondobozban és zacskóban) hozzák forgalomba.

3.6. A bejegyzett elnevezést viselő termék címkézésére vonatkozó egyedi szabályok

A „Mela di Valtellina – Indicazione Geografica Protetta” (Oltalom alatt álló földrajzi jelzés) feliratnak vagy az „IGP” (OFJ) rövidítésnek világos és jól olvasható módon, minden más felirathoz képest nagyobb méretben kell szerepelnie a lezárt kiszerelésű csomagokon vagy az egyes gyümölcsökön. Egyenkénti címke használata esetén a kiszerelésben lévő gyümölcsök legalább 50 %-át címkével kell ellátni. Amennyiben az egyes gyümölcsökön nincs címke, akkor zárt és leplombált kiszerelést kell használni. A logó a „Mela di Valtellina – Identificazione Geografica Protetta” feliratból áll. A színskála kódjai az alábbiak: vörös (pantone red 032), zöld (pantone 355) és fekete (100 %). Az alkalmazandó betűtípus a Futura Bold.

4. A földrajzi terület tömör meghatározása

A „Mela di Valtellina” termőterülete Sondrio megye alábbi településeit foglalja magában: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna és Villa di Tirano.

5. Kapcsolat a földrajzi területtel

A „Mela di Valtellina” termesztési területének sajátossága a Valtellina-völgy igen kedvező fekvése. A tágas völgy kelet-nyugati irányban terül el; északról az Alpi Retiche, délről az Előalpok (Prealpi Orobie) védi. Éghajlata igen enyhe, széljárása sajátos, érezhető a meleg és száraz főnszél hatása, ami gyakran a hőmérséklet hirtelen emelkedését és a levegő páratartalmának csökkenését eredményezi. A völgy domborzata 200 és 900 méter tengerszint feletti magasság közé esik, ennek következtében a gyümölcsösök sok napfényt kapnak és kellően szellőznek. Az ültetvények elsősorban folyami eredetű, darabos mészváz-maradványokban gazdag, jó vízáteresztő-képességű hordalékkúpokon helyezkednek el, ahol gyakorlatilag nincs vízpangás, és a talaj kémhatása savas vagy savas jellegű.

Az érzékszervi elemzés olyan közös sajátosságokat állapított meg, amelyek a „Mela di Valtellina” három fajtájára egyaránt jellemzőek, ez pedig nem más, mint a kemény, tömör, ropogós és aromás gyümölcshús. Részletesen:

— a Gala fajta közepesen tömör, nagyon lédús, egyáltalán nem kásás. Íze édes, kissé savanykás, nem kesernyés, aromája közepes intenzitásúnak mondható.

— A Golden Delicious jellegzetessége, hogy kemény, ropogós és közepesen lédús, valamint egyáltalán nem kásás. Íze édes, aromája intenzív.

— A Red Delicious mézre, jázminra és kajszibarackra emlékeztető, erős illatú fajta. A gyümölcshús igen kemény, ropogós és lédús; aromája közepes intenzitású.

További jellegzetesség a gyümölcsök igen intenzív színe és megnyúlt, igen tetszetős alakja. Ezen jellemzők kialakulásához jelentős mértékben hozzájárul az, hogy a völgyben igen sok a napsütés, ahogyan ez a 4. pontban is szerepel.

A „Mela di Valtellina” hírneve a második világháborút követő időkre nyúlik vissza, és az évek során a különböző gyümölcstermesztő szövetkezetek jóvoltából fokozatosan nőtt. A szövetkezetek az almatermesztésre szakosodott egyetemi intézetekkel együttműködve szilárdították meg az almatermesztést a Valtellina-völgyben. 1968-ban Ponte in Valtellinában a Società Orticola Italiana (Olasz Kertészeti Társaság) védnökségével megtartották a 2. Országos hegyvidéki gyümölcstermesztési konferenciát, amelyet 1983-ban a hegyvidéki gyümölcstermesztés fajtaválasztásáról és megújulásáról tartott konferencia követett. Az almafák gondozása bizonyos hagyományos és rögződött termesztési eljárásokon alapszik. Ezek az eljárások részei annak a szakszerű almatermesztésnek, amely az évek során és a termesztés fejlődésével a völgy gazdaságának egyik erősségévé vált, melyhez számos tevékenység kapcsolódik, például a gépesítés, az öntözőberendezések, a műszaki eszközök szállítói, a kereskedelmi szolgáltatások, a csomagoló és a szállító ágazat stb. A valtellinai almatermesztés jó hírneve fontos beruházásokat is vonzott: erre csak egy példa a Consorzio Sponda Soliva 2 000 hektár öntözését biztosító öntözőberendezése, amelyet a hetvenes években hoztak létre, és amelynek finanszírozását az Európai Mezőgazdasági Orientációs és Garanciaalap által kezelt hitelek biztosítják. A fogyasztók körében a gyümölcs népszerűsége az évtizedek során egyre nőtt, aminek oka a termőterületben keresendő. Az alpesi területen valóban egyedi helyzetet teremt a völgy kelet-nyugati kiterjedése, amely a földeknek nagyobb benapozottságot biztosít. Ez az egyik olyan tényező, amely a gyümölcs héjának a 3.2. pontban leírt sajátosságokat kölcsönzi. A terület igen jó benapozást lehetővé tevő domborzata, a jelentős nappali és éjszakai hőmérsékletingadozás, a laza, vízpangástól mentes talajok, a gyümölcshéj nedvesedési-száradási ciklusainak váltakozását eredményező, kiegyensúlyozott légköri csapadék teszi lehetővé az alma optimális fejlődését, mindamellett, hogy a gyümölcshús megmarad keménynek és ropogósnak, a gyümölcs formája pedig megnyúlt és enyhén bordázott. A három, földrajzi megjelöléssel rendelkező fajta a valtellinai almatermesztés csúcsát jelenti. A fogyasztók és a termelők érdeklődése fokozatosan erre a három fajtára – Golden Delicious, Red Delicious és Gala – összpontosult, mivel ezek a többieknél jobban érvényesítették a terület és az emberi tényezők nyújtotta sajátosságokat. A terméknek az olasz és a külföldi fogyasztók körében való elterjedéséhez hozzájárultak a terület sajátosságai, a termelők azon képessége, hogy az évek során meg tudták őrizni a völgyeket és a hegyeket tiszteletben tartó és azokat óvó termesztési technikákat, valamint azon szándékuk, amely már a nyolcvanas évektől arra irányult, hogy a fogyasztókban tudatosítsák az alma minőségét azzal, hogy a kereskedelmi forgalomba kerülő csomagolásokon kifejezetten valtellinai alma megjelöléssel emelték ki a származását. Ennek bizonyságaként a valtellinai alma a prémium piaci szegmens részeként került be a modern kereskedelmi hálózatok és a szaküzletek kínálatába. Feljegyezték, hogy a termék kilogrammonkénti átlagára 1968-ban a Golden esetében 85 líra volt, a Red variáns esetében pedig 80 líra. 1974-ben ezek az értékek elérték a 105 és a 110 lírát. Néhány évvel később, 1979-ben az árak megháromszorozódtak, elérték a 330 líra/kg-ot a Golden és a 420 líra/kg-ot a Red esetében. A következő évtizedben, 1987-ben a kilogrammonkénti átlagárak 680, illetve 830 értéken álltak. 1996-tól napjainkig az árak tovább növekedtek, 2006-ban a Golden ára 0,31 EUR/kg, a Red és a Gala ára 0,37 EUR/kg volt. Az említett három fajta árai átlagosan legalább 10 %-kal magasabbak voltak ugyanezen variánsok országos átlagáraihoz képest.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás teljes szövege megtekinthető az alábbi honlapon:

http://www.politicheagricole.it/flex/cm/pages/ServeBLOB.php/L/IT/IDPagina/3335

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 179., 2014.6.19., 17. o.